b'\n_START_ARTICLE_\nKelm\xc4\x97s Aukuro pagrindin\xc4\x97 mokykla\n_START_SECTION_\nIstorija\n_START_PARAGRAPH_\nKelm\xc4\x97s 3-oji vidurin\xc4\x97 mokykla prad\xc4\x97ta statyti 1984\xc2\xa0m., baigta 1986\xc2\xa0m. Pirmaisiais mokslo metais mokykloje buvo 34 klas\xc4\x97s, mok\xc4\x97si 1026 mokiniai, dirbo 56 mokytojai, veik\xc4\x97 50 b\xc5\xabreli\xc5\xb3, i\xc5\xa1 j\xc5\xb3 12 sporto._NEWLINE_1992\xc2\xa0m. atidaryta pirmoji humanitarin\xc4\x97 klas\xc4\x97, mokykloje sustiprintai nuo antros klas\xc4\x97s prad\xc4\x97ta d\xc4\x97styti angl\xc5\xb3 kalba. Moksleivius moko viena angl\xc5\xb3 kalbos mokytoja metodinink\xc4\x97 ir 7 vyr. mokytojai. Be to, mokiniai mokosi vokie\xc4\x8di\xc5\xb3 ir rus\xc5\xb3 kalb\xc5\xb3. Mokytoja ekspert\xc4\x97 Egl\xc4\x97 Tutinien\xc4\x97 u\xc5\xbe savo para\xc5\xa1ytus rus\xc5\xb3 kalbos vadov\xc4\x97lius apdovanota respublikine premija._NEWLINE_1993\xc2\xa0m. \xc4\xafkurtos dar dvi de\xc5\xa1imtos humanitarin\xc4\x97s klas\xc4\x97s, nuo 1995\xc2\xa0m. mokyklos profilis\xc2\xa0\xe2\x80\x93 humanitarinis. Mokykla dalyvavo eksperimente su Danijos mokytojais \xe2\x80\x9ePsichologinio klimato gerinimas mokykloje\xe2\x80\x9c. Nuo 1996\xc2\xa0m. leid\xc5\xbeiami mokyklos laikra\xc5\xa1\xc4\x8diai. Pradini\xc5\xb3 klasi\xc5\xb3 mokiniai redaguoja \xe2\x80\x9eAukuriuk\xc4\x85\xe2\x80\x9c, o vyresni\xc5\xb3j\xc5\xb3 klasi\xc5\xb3 mokiniai\xc2\xa0\xe2\x80\x93 \xe2\x80\x9eKriv\xc5\xabl\xc4\x99\xe2\x80\x9c. 1997\xc2\xa0m. mokyklos 10-\xc4\x8diui pamin\xc4\x97ti \xc4\xafkurtas muziejus. 1997\xc2\xa0m. mokykloje \xc4\xafkurta gamtamokslin\xc4\x97 klas\xc4\x97, gruod\xc5\xbeio m\xc4\x97n. mokykla priimta \xc4\xaf UNESCO asocijuot\xc5\xb3 mokykl\xc5\xb3 tinkl\xc4\x85, mokykloje prad\xc4\x97tas \xc4\xafgyvendinti Pasaulin\xc4\x97s sveikatos organizacijos Europos regiono biuro, Europos Bendrijos, Europos Tarybos remiamas projektas \xe2\x80\x9eSveika mokykla\xe2\x80\x9c._NEWLINE_1998\xc2\xa0m. rugpj\xc5\xab\xc4\x8dio 1 d. mokyklai suteiktas \xe2\x80\x9eAukuro\xe2\x80\x9c vardas. Mokyklos kieme stovi X abiturient\xc5\xb3 laidos pastatytas aukuras, prie kurio vyksta mokyklos \xc5\xa1vent\xc4\x97s ir pamin\xc4\x97jimai. 1999/2000\xc2\xa0m. m. mokykloje vyko profilinio mokymo eksperimentas, mokiniai rinkosi humanitarinio profilio, \xc5\xa1iuolaikini\xc5\xb3 kalb\xc5\xb3, lituanistin\xc4\x99 ar socialini\xc5\xb3 moksl\xc5\xb3 pakraip\xc4\x85 ir realinio profilio gamtamokslin\xc4\x99, ekonomikos pakraip\xc4\x85. Nuo 1999\xc2\xa0m. mokykla dalyvauja tarptautiniuose MUNGA (Model United Nations General Assembly) ir LIFE-LINK projektuose. Nuo 2000\xc2\xa0m. prad\xc4\x97ti nuolatiniai mokini\xc5\xb3 ir mokytoj\xc5\xb3 mainai, bendri projektai su \xc5\xa0vedijos Sigtunos tarptautinio bakalaureato mokykla, prad\xc4\x97ti kult\xc5\xabriniai mainai su Gento Edugo de Toren gimnazija (Belgija). 2003\xc2\xa0m. mokykla gavo Europos pa\xc5\xbeym\xc4\x97jim\xc4\x85._NEWLINE_Nuo 2001\xc2\xa0m. kovo 1 d. mokykloje veikia interneto svetain\xc4\x97, 2004\xc2\xa0m. \xc4\xafkurtas intranetas\xc2\xa0\xe2\x80\x93 www.kelmesaukuras.lt_NEWLINE_Nuo 2005\xc2\xa0m. mokykla dalyvauja Tarptautinio aplinkosauginio fondo (FEE)\xc2\xa0\xe2\x80\x93 aplikosaugin\xc4\xaf s\xc4\x85moningum\xc4\x85 ir demokratij\xc4\x85 skatinan\xc4\x8dioje gamtosaugini\xc5\xb3 mokykl\xc5\xb3 programoje. 2006\xc2\xa0m. mokykla apdovanota \xc5\xbdali\xc4\x85ja v\xc4\x97liava ir Aplinkosauginio \xc5\xa1vietimo fondo sertifikatu. 2007\xc2\xa0m. rugs\xc4\x97jo 1 d. prie mokyklos prijungtas Papr\xc5\xabd\xc5\xbei\xc5\xb3 pradinio ugdymo skyrius (2009\xc2\xa0m. panaikintas). 2010\xc2\xa0m. spalio m\xc4\x97n. prad\xc4\x97ti mokyklos stadiono rekonstravimo darbai. 2013\xc2\xa0m. rugs\xc4\x97jo 1 d. mokykla reorganizuota \xc4\xaf Kelm\xc4\x97s \xe2\x80\x9eAukuro\xe2\x80\x9c pagrindin\xc4\x99 mokykl\xc4\x85.'